
ESTE IEHOVA NUMELE LUI DUMNEZEU? 

AI CUI „MARTORI" SUNT MEMBRII 
SOCIETĂŢII „TURNUL DE VEGHE"? 

De multe ori, când un „martor al lui Iehova" vrea să-şi expună învăţătura 
despre „numele lui Dumnezeu", porneşte de la ideea că fiecare dintre noi avem un 
nume şi ne place să fim chemaţi pe nume. Numele, în concepţia lor, atât la oameni 
cât şi la Dumnezeu, ar fi cel mai important aspect şi el nu trebuie nicidecum neglijat. 

Am admite fără rezerve această premisă oarecum logică, dacă iehoviştii nu s-ar 
contrazice pe ei înşişi! Fiind întrebaţi care sunt numele editorilor Bibliei lor 
(traducerea „Lumii Noi"), ei răspund: „Numai Dumnezeu trebuie să aibă un nume: 
Iehova. Pentru un individ, a avea un „nume" înseamnă a estompa măreţia divină". 1 Aşa 
cum clar reiese de aici, omul nici nu are nume în comparaţie cu Dumnezeu şi atunci, 
micul lor truc prozelit nu ţine. Sau poate o fi vorba despre alt fel de nume? Nici asta 
nu e clar, din moment ce, după părerea lor, un nume uman poate „estompa măreţia 
divină" . . . Un lucru totuşi e clar: nici „martorii lui Iehova" nu ştiu dacă „numele lui 
Dumnezeu" poate în vreun fel comparat cu „numele unui individ (om)" . . . 

Ce înseamnă în acest caz „numele lui Dumnezeu"? Există în general un astfel 
de „nume"? 

De mai multe ori, atât înainte de Moise (cf. Facere 32:29), cât şi după Moise (cf. 
Judecători 13:17-18), Dumnezeu refuză de fapt să-şi spună „numele". Putem spune 
chiar că Dumnezeu refuză să-şi ia/dea un nume, pentru că, aşa cum se exprima Sf. 
Dionisie Areopagitul, El este „Cel cu multe nume" şi „mai presus de orice nume". Doar 
acest apofatism este cu adevărat demn de „măreţia lui Dumnezeu", de care vorbesc 
iehoviştii. 



1 Barbara Harrison, Visions of Glory, p. 253, apud J. Elliot, Language and Identitiy at the Kingdom Hali, pe 
www.watchtowerinformationservice.org 

1 



După cum vom vedea, chiar şi atunci când Dumnezeu i Se descoperă lui Moise 
ca fiind „Iahve" (cf. Ieşire 3:14) 2 , prin aceasta nu face decât să-i descopere încă unul 
din multele şi nenumăratele atribute ale Sale şi nicidecum un „nume propriu". Dar 
chiar dacă acceptăm ideea că „Iahve" ar fi totuşi un nume propriu, rămâne de văzut 
cărei Persoane divine trebuie el atribuit, căci nu pot trei Persoane să deţină acelaşi 
nume propriu. Persoanele Sfintei Treimi pot fi caracterizate împreună şi nedespărţit 
cu aceleaşi atribute divine, când însă vorbim despre „nume", acesta poate fi doar al 
unei singure persoane. 

Iată deci că în acest fel ne confruntăm cu o altă erezie susţinută de „martorii lui 
Iehova", aceeaşi că „nu există Sfânta Treime" şi că „Iisus Hristos, Fiul lui Dumnezeu, 
nu este Dumnezeu", iar Duhul Sfânt nu este decât o „energie activă". Nu ne-am 
propus să demonstrăm logic şi teologic existenţa Sfintei Treimi. Este însă interesant 
că, dezbătând problema „numelui lui Dumnezeu", se va vedea de la sine că Iisus 
Hristos este totuşi Dumnezeu. Iar dacă Iisus Hristos este Dumnezeu, aşa cum învaţă 
toţi creştinii (nu doar ortodocşii), atunci înseamnă că şi Duhul Sfânt este Dumnezeu, 
adică avem un Dumnezeu Treime, iar învăţătura iehovistă este eretică şi aberantă. 

Să trecem deci la Biblie şi la sensurile care se desprind din textele disputate: 
„Martorii lui Iehova" consideră că Dumnezeu (unic în fiinţă / persoană - ei nu 
fac deosebire între aceste noţiuni) i-a descoperit lui Moise numele Său şi aceste este 
„Iehova". De asemenea ei spun că acest nume înseamnă: „Iehova se autodetermină cu 
înţelepciune să devină orice este necesar să devină, -pentru a-şi îndeplini scopurile". 3 Pe 
lângă faptul că ei citesc greşit tetragrama biblică (YHWH) şi chiar recunosc 

acest lucru (mai ales că o redau foarte diferit la transpunerea în diversele limbi ale 
lumii), 4 interpretarea dată de ei acestui nume este cu totul eretică şi lipsită de logică. 
Pe de o parte se vorbeşte de careva „scopuri" ale lui Dumnezeu, care în mod 
evident nu pot fi decât în raport cu lumea aceasta (dimensiunea ad extra), iar pe de 
altă parte se vorbeşte despre o „autodeterminare" şi „devenire" a lui Dumnezeu 
care, logic, se referă la Dumnezeu însuşi (dimensiunea ad intra). Dacă iehoviştii nu 
fac această deosebire între dimensiunile ad intra şi ad extra ale lui Dumnezeu, 
înseamnă că ei îşi fac un dumnezeu după închipuirea lor, care „se autodetermină" şi 



2 Acest nume poate fi citit în mai multe feluri: Iahve, Yahveh, Jehovah etc. Noi am preferat peste tot varianta: 
Iahve. A se vedea şi cartea lui Nathan Stone, Name of God, http://www.ldolphin.org/nathanstone/ . Cartea 
trebuie citită cu anumite rezerve. Pe Internet sunt şi multe alte materiale la această temă, dar ele trebuie citite 
selectiv, căci unele sunt scrise chiar de „martori" sau de simpatizanţi ai ideilor lor. 

3 Turnul de veghere, 1 mai 1998, p.5. 

4 Ibidem, p. 7-8. 

„devine" fiinţial în funcţie de oameni, iar dacă această „autodeterminare" şi 
„devenire" nu este una fiinţială, ci înseamnă capacitatea de adaptare la înţelesul şi 
micimea oamenilor, adică un fel de cameleon, reiese că şi acest „nume al lui 
Dumnezeu" nu se mai referă la El, ci la această capacitate de a fi cameleon... 
Oricum, niciodată nu o vom putea scoate la capăt, dacă vom merge pe această linie 
de argumentare strict iehovistă. Cred că este nevoie de o altă abordare, după o 
logică sănătoasă şi după nişte rigori ştiinţifice care să nu sfideze nici logica, nici 
filosofia (nu în sens ideologic, ci terminologic) şi, bineînţeles, nici teologia. 

Trebuie să precizăm că în Vechiul Testament lui Dumnezeu i se atribuie peste 
80 de „nume", dar nici unul dintre ele nu este un „nume propriu", ci este vorba 
despre numirea unor atribute şi lucrări ale lui Dumnezeu. Cel mai des întâlnit 
„nume" este într-adevăr Iahve (6823 de ori după numărătoarea evreilor şi 6928 de 
ori după numărătoarea protestantă). Pe lângă acesta, mai întâlnim şi alte nume: 
Iahve-Savaoth (268 de ori), Iahve-Elohim (42 de ori), Iahve-Adonay (5 ori), Adonay (131 
de ori), Iah (26 de ori; acesta este o prescurtare a lui Iahve), Eloah sau Elohim (57 de 
ori), [El-] Şaddai = Atotţiitorul (48 de ori) ş.a. 5 Este relevant şi faptul că în Noul 
Testament, numele Iahve nu-1 întâlnim niciodată. Nici Mântuitorul Hristos şi nici 
Apostolii nu au rostit vreodată numele de Iahve şi acest lucru are mai multe 
explicaţii: 

A. 

1. Se ştie că evreii, dintr-o evlavie deosebită şi chiar exagerată faţă de 
„numele" Iahve, refuzau să pronunţe în uzul curent acest „nume", obişnuind să-1 
înlocuiască cu Adonay - Domnul. Doar arhiereul, odată pe an, la sărbătoarea Yom 
Kippur, rostea acest nume în Sfânta Sfintelor, dar şi atunci într-o formă mascată, ca 
să nu fie uşor sesizabilă. 6 Se pare că această „evlavie" este pusă în legătură cu a treia 
poruncă din Decalog (cf. Ieşire 20:7), fiind dezvoltată după epoca lui Moise, mai ales 
în perioada inter-testamentară şi în cea talmudică, dar care nu existat de la început, 
când încă fiii lui Adam „chemau numele lui Dumnezeu" (cf. Facere 4:26). 
Bineînţeles, aici apare şi o altă întrebare: ce nume divin ştiau şi chemau primii 
urmaşi ai lui Adam, dacă conform „martorilor lui Iehova" singurul „nume" al lui 
Dumnezeu este Iahve (Iehova) şi el a fost descoperit lui Moise? 



5 Diacon Andrei Kuraev, Lecţie audio despre iehovişti, în 2 părţi, www.predanie.ru . Din această lecţie (în limba 
rusă) am luat mai multe argumente şi informaţii, pe care însă le-am expus într-o manieră diferită. 

6 Detalii şi analize amănunţite privind istoria şi sensul tetragramei, la pr. prof. univ. dr. Petre Semen, Valenţele 
teologice ale tetragramei divine, în rev. „Pleroma", nr. 3/2006, pp. 61-82. 

2. Sensul acestui „nume" este descifrat chiar în textul de la Ieşire 3:14 unde 
avem expresia ebraică: ani Yehieh aşer Yehieh 7 , care a fost tradusă în Septuaginta prin 
expresia: TEycb el\ii 6 "Qv = Eu sunt Cel ce sunt. Cartea Apocalipsei 1:4,8 ne dă şi un 
sens eshatologic al acestei expresii: „Cel ce este, Cel ce era şi Cel ce vine", dar în 
teologia creştină (şi chiar iudaică) a rămas ca sens de bază expresia: „Eu sunt Cel ce 
sunt", adică Eu sunt Cel care îmi am existenţa prin Mine însumi, Cel care exist de Sine şi 
prin Sine. Unii exegeţi iudei tâlcuiesc acest nume şi în sensul de „Eu sunt Cel [tot 
timpul şi pretutindeni] prezent", tâlcuire care poate fi acceptată, dacă ne gândim la 
contextul în care a fost spusă. Bineînţeles, cel mai important lucru pe care trebuie 
să-1 observăm aici este faptul că „Iahve" nu este de fapt un nume propriu, ci 
numele unui atribut divin sau, cum spunea cineva, concentrarea într-o singură 
expresie (nici măcar nu într-un singur cuvânt) a celor mai concrete atribute divine? 

3. Revenind însă la înlocuirea lui Iahve cu Adonay, „martorii lui Iehova" 
constată (pe bună dreptate, în acest caz) că această înlocuire se făcea nu doar în 
citire, ci chiar în textul scris. Iehoviştii au identificat 134 de locuri în Vechiul 
Testament unde masoreţii au înlocuit tetragrama cu un alt „nume" 9 , dar uită să 
menţioneze că în „strădania de a corecta greşeala masoreţilor", ei au introdus după 
capul lor „numele" Iehova în 7210 locuri, acolo unde acest „nume" n-a fost 
niciodată. 10 

4. Traducerea greacă a Vechiului Testament (Septuaginta), făcută de evrei 
ellinizaţi, în sec. III în. Hr., nu face altceva decât să reflecte situaţia existentă atunci 
în lumea iudaică, cu referire la citirea şi rostirea „numele lui Dumnezeu". Textul de 
la Ieşire 3:14 este tradus de Septuaginta prin Eycb eiui 6 "Qv = Eu sunt Cel ce sunt, iar 
în restul cazurilor Septuaginta foloseşte echivalentul lui Adonay - Kvpioţ = Domnul. 
Această situaţie se va perpetua şi în Noul Testament, unde, chiar şi atunci când sunt 
citate texte vetero-testamentare ce conţin tetragrama, aceasta este înlocuită cu un alt 
„nume", de obicei: Domnul (a se compara: I Petru 2:3 cu Ps. 33:8; Evrei 1:10 cu Ps. 
101:26; Fapte 2:25 cu Ps. 15:8; I Petru 3:15 cu Isaia 8:13; Romani 10:13 cu Ioil 3:5; 
Filipeni 2:10-11 cu Isaia 45:23-24 ş.a.). La sensul tetragramei în Noul Testament vom 
reveni mai jos; pentru început însă dorim să subliniem încă o dată că textul Noului 



7 Specialiştii nu au ajuns la un consens în ce priveşte această citire. Noi am redat-o după pr. prof. Petre Semen 
(vezi: op.cit.), care ne-a fost şi profesor de Vechiul Testament şi Limba Ebraică la Facultatea de Teologie 
Ortodoxă din Iaşi. 

8 Cf. Pr. David Pestroiu, Ortodoxia în faţa prozelitismului „martorilor lui Iehova", Bucureşti 2005, p. 63. 

9 Cf. Turnul de veghere, 15 septembrie 1995, p. 28; 1 octombrie 1997, p. 14. 

10 Pr. David Pestroiu, op. cit., p. 65. 

Testament nu conţine niciodată tetragrama în sensul clasic, iar acolo unde sunt 
„urme" ale acestei tetragrame, ea se referă exclusiv la Hristos, ceea ce e deosebit de 
important. 

5. Poporul evreu şi chiar Dumnezeu însuşi nu considera că Iahve este singurul 
Lui nume şi nici măcar nu-1 consideră ca fiind cel mai important. Sfânta Scriptură, 
chiar din primul ei verset (Facere 1:1) vorbeşte despre Elohim (pluralul lui El I Eloah). 
„Martorii lui Iehova" spun că Elohim nu este un nume propriu al divinităţii, ci unul 
general, care înseamnă Dumnezeu, fără a desemna şi „numele" Acestui Dumnezeu. 11 
Scriptura însă îi contrazice serios în acest demers greşit. La Daniel 9:19 se spune că: 
„numele Tău îl poartă cetatea şi poporul Tău". Acum le punem o întrebare retorică 
iehoviştilor: poporul evreu se numea Işra-Iehova sau Işra-El (de la El I Elohim)? Deci 
Dumnezeu pecetluieşte pe poporul Israel, precum şi pe mulţi proroci şi drepţi ai Săi 
(Iezechi-El, Dani-El, Misa-El ş.a.) nu cu numele de Iahve, ci cu cel de Elohim. Mai 
observăm că şi îngerii (Micha-El, Gabri-El, Rafa-El), care sunt cei mai aproape de 
Dumnezeu, cunosc şi slujesc tainelor Lui, poartă nume ce derivă din El I Elohim şi 
nu din Iahve. Acest argument este important dacă ne gândim că, în concepţia 
iehovistă (greşită din punct de vedere creştin), Arhanghelul Mihail este identic cu 
Hristos, Fiul lui Dumnezeu. 12 Reiese deci, chiar după concepţia lor, că „Fiul lui 
Dumnezeu" are în Vechiul Testament un „nume" care ignoră „numele" de Iahve. 
Interesant însă că şi în Noul Testament, Fiul lui Dumnezeu, care a fost profeţit că 
„se va naşte [din Fecioară] şi vor pune numele Lui Emanu-El" (cf. Isaia 7:14), atunci 
când a murit pe cruce, L-a strigat pe Tatăl Său (în ebraică): „Eli, Eli (de la El / 
Elohim), lamah sabahtani!" şi nu Iahve! 

B. 

1. Odată cu venirea lui Hristos în lume, totul s-a schimbat. Ştim că învăţătura 
„martorilor lui Iehova" este plină de contradicţii în ce priveşte persoana şi rolul 
Mântuitorului Hristos în lume, mai ales că ei nu-I recunosc dumnezeirea, dar vom 
vedea că şi de data aceasta Scriptura este de partea noastră, atunci când suntem 
sinceri în căutarea şi înţelegerea Adevărului. Una din sintezele mai importante cu 
privire la Hristos o avem în Epistola către Filipeni, 2:5b-ll (într-o traducere mai 



11 Una dintre cele mai şocante afirmaţii ale „martorilor" este aceea că cei care folosesc numele „Elohim" (care 
este la formă de plural) se fac vinovaţi de politeism (cf. Societatea Turnul de Veghe, Trebuie să crezi în 
Trinitate?, p. 13). Deci, indirect, iehoviştii îl acuză şi pe Moise de politeism. Iată la ce aberaţii poate duce 
obsesia anti-trinitară. 

12 Societatea Turnul de Veghe, Să aducem argumente din Scripturi, p. 171. 

exactă): „...Hristos Iisus, [...] Chipul lui Dumnezeu fiind, fără a socoti o răpire a fi El 
întocmai cu Dumnezeu, S-a deşertat pe Sine, chip de rob luând, făcându-Se asemenea 
oamenilor, şi la înfăţişare aflându-Se ca un om; S-a smerit pe Sine, ascultător făcându-Se 
până la moarte, şi încă moarte pe cruce. Pentru aceea, şi Dumnezeu L-a preaînălţat şi I- 
a dăruit Lui Nume, care este mai presus de orice nume; Ca întru Numele lui Iisus tot 
genunchiul să se plece, al celor cereşti şi al celor pământeşti şi al celor de dedesubt. Şi să 
mărturisească toată limba că Domn este Iisus Hristos, întru slava lui Dumnezeu-Tatăl. " 
Din acest text, pe lângă mărturisirea clară a Dumnezeirii lui Hristos (care pentru El 
nu era „o demnitate răpită / furată", ci una „de drept divin"), mai vedem că 
Dumnezeu-Tatăl I-a dat Fiului „un Nume care este mai presus de orice nume", deci mai 
presus şi decât numele Iahve şi orice alt „nume" din Vechiul sau Noul Testament. 
Apare totuşi întrebarea: care este acest Nume? Din însuşi textul de mai sus, precum 
şi din alte texte paralele foarte importante (Ioan 13:13; Fapte 10:36; I Coritheni 8:6 şi 
12:3b), reiese că acest nume este „Ki3qio<; - Domnul". Apare însă şi o altă întrebare: 
acest nume - Domnul, care este traducerea ebraicului Adonay, înlocuieşte doar în 
scriere şi citire „numele" lahve, aşa cum a făcut Septuaginta (prin Kvpioc;), sau el se 
conturează ca un „nume" aparte, care va înlocui de acum înainte, tetragrama biblică 
inclusiv în sens teologic (nu doar literal)? întrebarea e destul de complicată şi, în 
acelaşi timp, foarte importantă, de aceea merită o abordare mai amănunţită. 

2. Icoanele ortodoxe scriu pe nimbul Mântuitorului Hristos: 6 "Qv (= Cel ce este), 
iar un ecfonis rostit de preot la sfârşitul Vecerniei şi Utreniei spune (într-o traducere 
corectă): „Cel ce este" (O 'Qv), binecuvântat este, Hristos Dumnezeul nostru, totdeauna 
acum şi pururea şi în vecii vecilor; Amin. Ambele aceste mărturii sunt foarte vechi în 
creştinism şi ele arată că Iisus Hristos este Iahve („Cel ce este"). Să vedem însă cât 
de biblică este această idee, pe care, bineînţeles, „martorii lui Iehova" nu o vor 
accepta niciodată. In acest caz ar trebui să le punem două întrebări: a) De ce ei 
numesc pe Iehova Judecător 13 , dacă Evanghelia spune clar că „Tatăl nu judecă pe 
nimeni, ci toată judecata a dat-o Fiului" (Ioan 5:22), sau poate ei recunosc totuşi că Fiul 
este Iehova şi nu Tatăl? b) Pentru ce a fost răstignit Hristos (cu dovezi biblice clare)? 
Dacă veţi ajunge să puneţi aceste întrebări, veţi vedea că nu vor şti să răspundă la 
nici una dintre ele. Şi dacă prima derivă din confuzia generală care planează peste 
doctrina iehovistă, cea de a doua trebuie minuţios analizată. 

3. Textul de la Levitic 24:16 arată clar că, după Lege, nu aveai dreptul să ucizi 
pe cineva pentru că se crede sau se dă drept Mesia (mai ales că evreii au avut zeci 



13 Cf. Turnul de veghere, 1 martie 1996, p.7 



de falşi-Mesia, care n-au fost omorâţi pentru asta), în schimb trebuia după Lege să 
ucizi cu pietre pe cel care hulea pe Dumnezeu, iar cea mai mare hulă era şi este să te 
dai tu însuţi drept Dumnezeu. Şi iată că Hristos S-a dat pe Sine drept Dumnezeu 
(Ioan 5:18; 10:30-33) u şi anume pentru aceasta a şi fost omorât. Mai mult decât atât, 
de multe ori când El îşi mărturisea Dumnezeirea, îşi atribuia într-un mod indirect 
numele de Iahve, ceea ce „a îndreptăţit" (conform Legii) răstignirea Sa. Să înşiruim 
câteva argumente foarte clare: 

- Iarăşi L-a întrebat arhiereul şi I-a zis: Eşti tu Hristosul, Fiul Celui binecuvântat? Iar 
Iisus a zis: "Eu sunt" şi veţi vedea pe Fiul Omului şezând de-a dreapta Celui Atotputernic 
şi venind pe norii cerului. Iar arhiereul, sfâşiindu-şi hainele, a zis: Ce trebuinţă mai avem de 
martori? Aţi auzit hula. Ce vi se pare vouă? Iar ei toţi au judecat că El este vinovat de 
moarte (Marcu 14:61-64). Din acest text, corelat cu Levitic 24:16 (şi comentariile 
noastre), rezultă clar că arhiereul a considerat drept hulă nu faptul că El se credea 
Hristosul (Mesia) sau „Fiul Celui binecuvântat" (ceea ce la modul general suntem 
toţi - cf. Psalm 81:6), ci pentru felul cum El a spus cuvintele „Eu sunt". Ca să vă 
convingeţi, urmăriţi mai departe care sunt reacţiile la acest „Eu sunt" în Evanghelie. 

- Deci le-a zis Iisus: Când veţi înălţa pe Fiul Omului, atunci veţi cunoaşte că „Eu 
sunt" şi că de la Mine însumi nu fac nimic, ci precum M-a învăţat Tatăl, aşa vorbesc. . . Ştiu 
vă sunteţi sămânţa lui Avraam, dar căutaţi să Mă omorâţi, pentru că cuvântul Meu nu 
încape în voi (Ioan 8:28-37). Cuvintele „Eu sunt" spuse în sens comun nu ar fi generat 
în nici un caz astfel de reacţii. Urmăriţi şi mai departe: 

- Şi El le zicea: Voi sunteţi din cele de jos; Eu sunt din cele de sus. Voi sunteţi din 
lumea aceasta; Eu nu sunt din lumea aceasta. V-am spus deci vouă că veţi muri în păcatele 
voastre. Căci dacă nu credeţi că "Eu sunt", veţi muri în păcatele voastre (Ioan 8:23- 
24). Aici se văd clar două valenţe diferite ale expresiei: „Eu sunt", precum şi faptul 
că în ultima propoziţie, aceasta nu are un sens uzual, aşa cum se poate vedea şi 
puţin mai jos, când. . . 

- Iisus le-a zis: Adevărat, adevărat zic vouă: mai înainte de a fi fost Avraam "Eu 
sunt". Deci au luat pietre ca să arunce asupra Lui. . . (Ioan 8:58-59). 

- Iar Iisus, ştiind toate cele ce erau să vină asupra Lui, a ieşit şi le-a zis: Pe cine 
căutaţi? Răspuns-au Lui: Pe Iisus Nazarineanul. El le-a zis: "Eu sunt". Iar Iuda 



14 In treacăt îi întrebăm pe iehovişti dacă Hristos minţea sau nu, când spunea acestea? Dacă El minţea, atunci 
toată Evanghelia este mincinoasă, iar dacă spunea adevărul, înseamnă că El este totuşi Dumnezeu. 

vânzătorul era şi el cu ei. Atunci când le-a spus: "Eu sunt", ei s-au dat înapoi şi au 
căzut la pământ. Şi iarăşi i-a întrebat: Pe cine căutaţi? Iar ei au zis: Pe Iisus 
Nazarineanul. Răspuns-a Iisus: V-am spus că "Eu sunt". . . Deci ostaşii şi comandantul şi 
slujitorii iudeilor au prins pe Iisus şi L-au legat (Ioan 18:4-8,12). De ce evreii au căzut 
cu faţa la pământ „atunci când le-a spus: Eu sunt"? Nu cumva aceştia s-au prosternat 
auzind tetragrama, având deci o reacţie firească pentru evrei, la auzul "numelui" lui 
Iahve? Evident că aceste cuvinte spuse în sens comun (uzual) nu aveau cum să 
genereze această reacţie: la început prosternarea, apoi prinderea şi uciderea. 

4. Din textele de mai sus deducem că Hristos se numea pe Sine Iahve („Eu 
sunt, Cel ce sunt"), chiar dacă nu o spunea foarte direct, situaţie cauzată poate şi de 
vorbirea în limba aramaică, diferită de ebraică şi greu de redat în greacă. Pe de altă 
parte, Scriptura îi atribuie în mod direct lui Iisus Hristos doar numele de „Domnul". 
Şi întrucât „nimeni nu poate să zică: Domn este Iisus, - decât în Duhul Sfânt" (cf. I Cor. 
12:3b), considerăm că fixarea acestui „nume" este una providenţială şi voită de 
Dumnezeu prin Duhul Sfânt, şi nu poate fi considerată nicidecum rezultatul unei 
greşeli sau a unei tradiţii (strict) iudaice de a înlocui un nume cu altul. Aşa cum 
vom vedea şi mai jos, chemând acest nume (Domnul), alături de numele „Iisus" 
(=„Dumnezeu mântuieşte") şi Hristos (=„Unsul lui Dumnezeu"), creştinii se 
adresează lui Dumnezeu Unul în fiinţă şi întreit în Persoane: Tatăl, Fiul şi Duhul 
Sfânt. 

5. Ştim că „martorii lui Iehova" nu sunt de acord cu această învăţătură, şi ei 
înşişi nu se roagă niciodată lui Iisus, dar iată că şi de data aceasta ei contrazic 
flagrant Scriptura. Noi ştim clar că primii creştini „chemau numele Domnului 
Iisus Hristos în tot locul" (cf. I Cor. 1:2), după cum chiar El ne-a îndemnat (cf. Ioan 
14:14 şi 16:24). Creştinii, inspiraţi de Duhul Sfânt şi învăţaţi de Apostoli, înţelegeau 
foarte bine că „întru nimeni altul nu este mântuirea, căci nu este sub cer nici un alt nume, 
dar între oameni, în care să ne mântuim noi" (Fapte 4:10-12). Prin urmare, Biserica şi 
membrii ei nu doar că sunt îndreptăţiţi, ci chiar îndemnaţi insistent de a-şi îndrepta 
rugăciunile către Domnul Iisus, ca Cel ce mântuieşte. Acest lucru 1-a făcut şi întâiul 
mucenic şi diacon Ştefan (cf. Fapte 7:59). Ii întrebăm pe iehovişti de ce Ştefan nu s-a 
rugat lui Iahve (aşa cum spun ei că făceau primii creştini)? Ii mai întrebăm dacă 
Ştefan s-a rugat lui Dumnezeu sau unei creaturi? Dacă s-a rugat unei creaturi, 
atunci Ştefan era păgân? Şi dacă este aşa, de ce Biblia nu condamnă acest lucru, ci-1 
prezintă pe Ştefan ca mărturisitor al credinţei celei adevărate? 



6. Pe lângă faptul că, încă de la început, creştinii chemau „numele Domnului 
Iisus Hristos", înşişi iudeii înţelegeau „pericolul" propovăduirii acestui nume şi de 
aceea interziceau anume acest lucru (cf. Fapte 5:28,41). Şi Saul, la început, prigonea 
„pe toţi cei care chemau numele Lui [adică al Domnului Iisus]" (Fapte 9:14), apoi 
acelaşi Saul avea „să poarte numele Lui înaintea neamurilor" şi chiar „să pătimească 
pentru acest nume" (cf. Fapte 9:15-16). Dar nicăieri nu e vorba despre numele Iahve, 
ci doar despre numele Domnului Iisus Hristos. 

7. Unul din „argumentele" pe care le aduc „martorii" cu privire la „numele lui 
Dumnezeu", este textul de la Ioan 17:6 care, în concepţia lor, demonstrează că 
Dumnezeu are un nume şi acesta trebuie cunoscut de toţi. Iată ce spune Mântuitorul 
în rugăciunea Sa din Ghetsimani: „Arătat-am numele Tău oamenilor pe care Mi i-ai dat 
Mie..." (Ioan 17:6). Şi de data aceasta suntem nevoiţi să-i dezamăgim pe iehovişti, 
punându-le două întrebări, ca să constate că textul este chiar împotriva lor. a) Cine a 
arătat numele lui Dumnezeu oamenilor, Hristos (abia în Noul Testament) sau Moise 
(încă în Vechiul Testament) şi, în general, este vorba oare despre acelaşi „nume" 
descoperit de unul şi de altul? şi b) Nu cumva Hristos ne dezvăluie faptul că chiar 
El a fost Cel care i-a descoperit numele de Iahve lui Moise (El fiind înainte de Moise 
şi Avraam, după cum singur o spune)? Ştiind că iehoviştii nu pot răspunde la aceste 
întrebări, mai ales că orice variantă de răspuns este împotriva lor, rămâne să 
constatăm şi singuri că dacă vorbim despre Cel i-a revelat lui Moise „misteriosul 
nume" (Ieşire, cap. 3), trebuie să recunoaştem că acesta a fost anume Fiul şi 
Cuvântul lui Dumnezeu (neîntrupat încă), care a zis despre Sine însuşi: „Eu sunt 
Cel ce sunt". El este „îngerul Sfatului celui mare [al Treimii]" (cf. Isaia 9:5), care s-a 
arătat şi a vorbit cu Avraam, Moise ş.a. (cf. Facere 18:1 şi urm., comparat cu Ioan 8:56; 
apoi Facere 21:17-18; 22:11-12,14-18; Ieşire 3:2 şi urm.). Mai remarcăm că de fiecare 
dată când Logosul Divin „îndeplinea o misiune" sub chipul îngerului (Trimisului) 
lui Dumnezeu, o făcea ca şi cum El însuşi este Dumnezeu (a se vedea trimiterile 
biblice de mai sus). Prim urmare, în textele de mai sus nu e vorba de Arhanghelul 
Mihail (cu fire îngerească), cum zic iehoviştii, căci căruia dintre îngeri i-a zis Dumnezeu 
vreodată: „Fiul Meu eşti Tu, Eu astăzi Te-am născut"; şi iarăşi: „Eu Ii voi fi Lui Tată şi El 
îmi va fi Mie Fiu "? (Evrei 1:5, vezi şi: Matei 3:17; 17:5). 

8. Revenind la textul de la Ioan 17:6 trebuie să mai spunem că „numele" pe 
care Hristos ni 1-a descoperit cu privire la Dumnezeu-Tatăl este chiar apelativul de 
„Tată". Anume acest „nume" suntem îndemnaţi să-1 chemăm de fiecare dată când 
ne rugăm - a se vedea rugăciunea „Tatăl nostru..." (nu „Iehova al nostru"). Tot 



Scriptura ne mai spune că chemarea lui Dumnezeu ca Tată nu este o lucrare (pur) 
omenească, ci una a Duhului Sfânt în inimile noastre (cf. Galateni 4:6), de aceea şi 
Biserica se roagă (în Liturghie) ca noi „să ne învrednicim" să-L chemăm pe 
Dumnezeu ca Tată „cu îndrăznire şi fără de osândă". Se pare că „martorii lui 
Iehova" încă nu s-au învrednicit de acest mare dar, de a-L numi pe Dumnezeu ca 
Tată. 

9. In concluzie, vedem că Dumnezeu: Tatăl, Fiul şi Duhul Sfânt, în Vechiul 
Testament nu era cunoscut ca Treime, şi vorbea „ca o singură voce", chiar dacă 
profetic de mai multe ori S-a arătat ca o comuniune de Persoane (cf. Facere 1:26; 11:7 
ş.a.). „Purtătorul de cuvânt" al lui Dumnezeu era şi a rămas, însuşi Cuvântul lui 
Dumnezeu (Ioan 1:1-5), adică Fiul cel mai înainte de veci. El a fost Cel care S-a 
descoperit lui Moise cu „numele": Eu sunt cel ce sunt (Iahve), numai că, mai ales 
odată cu Noul Testament, acest nume va apărea exclusiv sub forma: Kvpioc, - 
Domnul. Nici lahve şi nici Domnul nu sunt nişte nume proprii ale Mântuitorului (sau 
ale lui Dumnezeu-Tatăl), ci denumirea celor mai caracteristice atribute ale Sale. O 
altă descoperire importantă adusă de Hristos şi Evanghelia Sa este cunoştinţa 
despre Tatăl, pe Care II putem chema prin Fiul în Duhul Sfânt. 

10. Reieşind din toate acestea, observăm că adevăraţii „martori ai lui Iehova", 
adică ai lui Hristos, suntem noi, iar membrii Societăţii „Turnul de Veghe" sunt 
„martorii" unui dumnezeu închipuit, care nu este nici Iahve-Fiul, dar nu este nici 
Tatăl, pentru că nu poate exista un Tată Dumnezeu, fără ca Acesta să aibă şi un Fiu 
care să fie tot Dumnezeu, adică de o fiinţă cu El, pentru că nu poate ca Cel ce se 
naşte din fiinţă dumnezeiască să fie de o altă fiinţă, aşa cum e şi în cazul omului şi 
chiar al animalelor. 



Nu ne rămâne decât să-i îndemnăm pe toţi „martorii lui Iehova" să se 
pocăiască de rătăcirea lor şi să vină la adevărata credinţa, iar ortodocşii să fie cu 
luare aminte şi să stea neclintiţi în credinţa lor. 

